TEAMG ควัก 75 ลบ. ปันผล “หุ้น-เงินสด” พ่วงวอแรนต์ฟรี 5:1
TEAMG แจกปันผลเป็นหุ้นอัตรา 5 หุ้นเดิมต่อ 1 หุ้นปันผล และเงินสด 0.01111111111 บาทต่อหุ้น พร้อมออกวอร์แรนต์ 5:1 ราคาใช้สิทธิ 15.00 บาทต่อหุ้น
TEAMG แจกปันผลเป็นหุ้นอัตรา 5 หุ้นเดิมต่อ 1 หุ้นปันผล และเงินสด 0.01111111111 บาทต่อหุ้น พร้อมออกวอร์แรนต์ 5:1 ราคาใช้สิทธิ 15.00 บาทต่อหุ้น
27 ก.พ. 2566

ดร.อภิชาติ สระมูล ประธานเจ้าหน้าที่บริหาร บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เปิดเผยว่า ที่ประชุมคณะกรรมการบริษัท (บอร์ด) มีมติให้จ่ายปันผลเป็นหุ้นสามัญของบริษัทให้แก่ผู้ถือหุ้นของบริษัท ในอัตรา 5 หุ้นเดิมต่อ 1 หุ้นปันผล ไม่เกิน 136,000,000 หุ้น มูลค่าที่ตราไว้หุ้นละ 0.50 บาท รวมมูลค่าทั้งสิ้น 68,000,000 บาท หรือคิดเทียบเป็นมูลค่าเท่ากับอัตราการจ่ายเงินปันผล 0.10 บาทต่อหุ้น (ในกรณีที่ผู้ถือหุ้นรายใดมีเศษของหุ้นจากการจัดสรรหุ้นปันผลดังกล่าว บริษัทจะจ่ายปันผลเป็นเงินสดแทนในอัตรา 0.10 บาทต่อหุ้น สำหรับเศษหุ้นดังกล่าว) พร้อมอนุมัติจ่ายปันผลเป็นเงินสด ในอัตราประมาณหุ้นละ 0.01111111111 บาท จำนวนเงินประมาณ 7,555,556 บาท
รวมการจ่ายเงินปันผลทั้งหุ้นปันผลและเงิน คิดเป็นมูลค่าประมาณ 75,555,556 บาท โดยบริษัทจะกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 14 มีนาคม 2566 และกำหนดจ่ายเงินปันผลให้แก่ผู้ถือหุ้นในวันที่ 22 พฤษภาคม 2566
นอกจากนี้ ยังพิจารณาและอนุมัติการออกและจัดสรรใบสำคัญแสดงสิทธิที่จะซื้อหุ้นสามัญเพิ่มทุนของบริษัท ครั้งที่ 1 (TEAMG-W1) อายุ 3 ปี โดยไม่คิดมูลค่า ไม่เกิน 136,000,000 หน่วย ให้แก่ผู้ถือหุ้นเดิมตามสัดส่วนการถือหุ้น (Rights Offering) ในอัตราส่วนการจัดสรรที่หุ้นสามัญเดิม (มูลค่าหุ้นที่ตราไว้หุ้นละ 0.50 บาท) ในอัตรา 5 หุ้น ต่อ 1 หน่วยใบสำคัญแสดงสิทธิ TEAMG-W1
โดยใบสำคัญแสดงสิทธิ TEAMG-W1 จำนวน 1 หน่วย มีสิทธิซื้อหุ้นสามัญของบริษัท (มูลค่าหุ้นที่ตราไว้ หุ้นละ 0.50 บาท) ได้ 1 หุ้น และราคาใช้สิทธิคือ 15.00 บาทต่อหุ้น (เว้นแต่ในกรณีมีการปรับสิทธิ) (ในกรณีที่มีเศษของหุ้นหรือใบสำคัญแสดงสิทธิ TEAMG-W1 จากการคำนวณให้ปัดเศษนั้นทิ้ง) โดยบริษัทจะกำหนดรายชื่อผู้ถือหุ้นที่มีสิทธิได้รับการจัดสรรใบสำคัญแสดงสิทธิ TEAMG-W1 (Record Date) ในวันที่ 12 พฤษภาคม 2566
พร้อมกันนี้ ยังมีมติการออกเสนอขายและจัดสรรโครงการหุ้นสามัญออกใหม่ของบริษัท ให้แก่กรรมการผู้บริหารและพนักงานของบริษัทและ/หรือบริษัทย่อย (TEAMG-ESOP) เพื่อตอบแทนและเป็นแรงจูงใจการปฏิบัติงานของกรรมการ ผู้บริหารและ พนักงานของบริษัทและ/หรือบริษัทย่อยที่ทุ่มเทกับงานและผลักดันธุรกิจของบริษัทให้ก้าวหน้ามาโดย ตลอดซึ่งมีลักษณะเป็นโครงการต่อเนื่องไม่เกิน 6 เดือนนับจากวันที่ผู้ถือหุ้นมีมติอนุมัติโดยพิจารณาการจัดสรรหุ้นเพิ่มทุนจำนวนไม่เกิน 2,000,000 หุ้น มูลค่าที่ตราไว้หุ้นละ 0.50 บาท
อย่างไรก็ดี เพื่อเป็นการรองรับทั้งการจ่ายหุ้นปันผล, การใช้สิทธิตามใบสำคัญแสดงสิทธิที่จะซื้อหุ้นสามัญของบริษัทครั้งที่ 1 (TEAMG-W1) ที่ออกให้แก่ผู้ถือหุ้นเดิมของบริษัทตามสัดส่วนการถือหุ้น (Rights Offering) และการใช้สิทธิในโครงการเสนอขายหุ้นสามัญที่ออกใหม่ของบริษัทให้แก่กรรมการ ผู้บริหารและพนักงานของบริษัทและ/หรือบริษัทย่อย (TEAMG-ESOP)
โดยคิดเป็นทุนจดทะเบียนไม่เกิน 137,000,000 บาท จากทุนจดทะเบียนเดิม 340,000,000 บาท รวมเป็นทุนจดทะเบียน 477,000,000 บาท โดยการออกหุ้นสามัญจำนวนไม่เกิน 274,000,000 หุ้น มูลค่าที่ตราไว้หุ้นละ 0.50 บาท รวมทั้งจะมีการนำเสนอเรื่องต่างๆ ข้างต้นให้ที่ประชุมสามัญผู้ถือหุ้นประจำปี 2566 ในวันที่ 26 เมษายน 2566 เพื่อพิจารณาอนุมัติต่อไป
สำหรับผลการดำเนินงานปี 2565 บริษัท มีรายได้รวม 2565 อยู่ที่ 1,639.49 ล้านบาท แบ่งเป็นรายได้จากการขายและการให้บริการอยู่ที่ 1,623.66 ล้านบาท และรายได้อื่นๆ อีกราว 15.83 ล้านบาท และมีกำไรสุทธิ 103.06 ล้านบาท คิดเป็นอัตราส่วนกำไรสุทธิต่อรายได้รวมอยู่ที่ระดับร้อยละ 6.3 เทียบเท่ากับอัตรากำไรสุทธิของปี 2564 ที่อยู่ระดับเดียวกัน